钦定古今图书集成/明伦汇编/氏族典/第095卷 > 苏缄
## 钦定古今图书集成/明伦汇编/氏族典/第095卷 > 苏缄

按《宋史苏缄传》：“缄字宣甫，泉州晋江人。举进士，调广
州南海主簿，再调阳武尉，累迁秘书丞，知英州。侬智
高围广，缄募士数千人杀贼有功。仁宗喜，换为供备
库副使、广东诸监管，押两路兵甲，遣中使赐朝衣金
带。袭贼至邕，大将陈曙以失律诛，缄贬房州司马，复
著作佐郎，监越州税，十馀年始还。副使，知廉州。戍卒”
杨禧醉，焚营，延烧民庐，因乘以为窃，缄坐谪潭州都
监。未几，知鼎州。熙宁初，进如京使、广东钤辖。四年，交
阯谋入寇，以缄为皇城使、知邕州。邕既受围，缄画夜
行，劳士卒，发神臂弓射贼，所殪甚众。以外援不至，城
遂陷。缄犹领伤卒驰骑战愈厉，而力不敌，乃亟还州
治，杀其家三十六人，纵火自焚死。神宗闻缄死，嗟悼，
赠奉国军节度使，谥忠勇。子子明、子正，孙广渊、直温，
同死。缄没后，交人谋寇桂州，行数舍，其众见大兵从
北来，呼曰：“苏城隍”，领兵来报怨，惧而引归。邕人为缄
立祠。元祐中，赐额“怀忠。”